2023ko Tenerifeko baso-sutea

2023ko abuztuaren 15ean, baso-sute bat gertatu zen Tenerife uhartean. Haizeak, beroak eta hezetasun-maila baxuek eragindako suteak ebakuazio masiboak, uharteko floran eta faunan kalte orokorrak eragin zituen, eta kaltetutako udalerri batzuetan ur- eta argi-hornidura eten zen.

Sutea, intentsitate eta ahalmen oso suntsitzaile handia zuenez, «seigarren belaunaldikotzat» hartu zuten. Era berean, azken 40 urteetan Kanarietan izan den suterik larriena izan zen.

 Sutea  
Sutea abuztuaren 15eko gauean Arafo udalerriko gainetan piztu zen, eta berehala zabaldu zen Candelaria udalerrira. Hain zuzen ere, egun horretan ospatzen ziren azken udalerri horretan Kanariar Uharteetako zaindari Candelariako Ama Birjinaren eguneko ekitaldi nagusiak.

Hurrengo egunean, suteak Dorsal mendikatea gainditu eta uhartearen iparraldean sartu zen Santa Úrsula udalerritik. Kezko tximinien ilarak kilometro batzuk egin zituen, eta hainbat fronte ireki ziren. Ondoren, La Victoria de Acentejo udalerrian eta iparraldeko beste udalerri batzuetan sartu zen. Haizearen norabidea zela eta, ke eta errauts lainoa zabaldu zen uhartearen metropoli-eremuan, eta Tenerifeko Santa Cruz Itsas Parkea itxi ere egin behar izan zuten, errautsak behin eta berriz erori zirelako.

Abuztuaren 18an sutea 11 udalerritan zabaldu, 5.000 hektarea baino gehiagoko azalera kontsumitu eta 50 kilometroko perimetroa zuen (Arafo, Candelaria, El Rosario, La Victoria de Acentejo, La Matanza de Acentejo, Tacoronte, Santa Úrsula, El Sauzal, La Orotava, Los Realejos eta Güímar udalerrietan). Hurrengo egunerako, 26.000 pertsona baino gehiago ebakuatu eta kaltetutako udalek bereziki ezarritako babeslekuetara eraman zituzten.

Suteak Espainiako eta nazioarteko komunikabideetan oihartzuna handia izan zuen, eta Espainiako politikariek Tenerifeko baso-sutearen amaiera zoriontsua nahi zutela adierazi zuten. Fernando Grande-Marlaska Espainiako Gobernuko Barne ministroa Tenerifera joan zen sutearen tamaina bertatik bertara ezagutzeko, eta Pedro Sánchez Espainiako Gobernuko presidentea iristea espero zuten.

Kanariar Uharteetako eta Espainiako beste leku batzuetako larrialdi-unitate ugari zabaldu ziren. Larunbatean, hilak 19, sutea Teideko Parke Nazionalean sartu zen, UNESCOk Gizateriaren Ondare izendaturiko lekuan.

Abuztuaren 20rako, iganderako, nahiz eta aurreko egunetan baino baldintza meteorologiko hobeak izan, 10.000 hektarea erre ziren, uhartearen iparraldean 70 kilometroko perimetroa eta fronte handi bat zituelarik. 300 lagun baino gehiago suaren aurka borrokatzen ari ziren, eta gau horretan 11 udalerritako 12.200 pertsona baino gehiago ebakuatu behar izan zituzten.

Astelehenean, hilak 21, sua Fasnia udalerrian sartu zen, eta 12 udalerritan izan zuen eragina. Halaber, sugarrak Teideko Behatokikoteleskopioen ingurura iritsi ziren, baina ez zen kalte materialik izan. Egun horretarako, suteak 13.300 hektarea kiskali zituen 90 kilometroko perimetroan. Egun horretan, Pedro Sánchez presidenteak kaltetutako zonaldea bisitatu eta Tenerife uhartea «hondamendi eremu» izendatu zuela iragarri zuen.

Abuztuaren 22an astebete bete zen sutea hasi zenetik, eta suak 14.624 hektarea kaltetu zituen 88 kilometroko perimetroan, 12 udalerritan.

Abuztuaren 25ean, ostiralean, sutea egonkortu egin zen, baina ez zuten itzali. Irailaren 11n, sutea kontrolpean hartu zuten, ia hilabete hasi eta 14.000 hektarea erre ondoren.

2023ko urriaren 4an, asteazkenean, oraindik itzali gabe zegoen sutea berriro piztu zen. Santa Úrsula eta La Orotava udalerriei eragin zien, eta 30 hektareako lursailari eta 3.200 bat bizilaguni eragin zien. Hurrengo egunetan beste fronte batzuk berraktibatuko dira haizearen eta beroaren ondorioz.

Urriaren 24an, Felipe VI.a eta Letizia Espainiako errege-erreginak Tenerifeko suteak kaltetutako ingurua bisitatu zuten. Egun horretan, eguraldiak hobera egin ondoren, sutea 0 mailara jaitsi zuten.

2023ko azaroaren 10ean, ostirala, Tenerifeko Kabildoak sutea ofizialki itzalitzat eman zuen.

 Kalteturiko udalerriak 
Hona hemen abuztuaren 18an kalteturiko azalera udalerrika:

 Arafo (%44a)
 Candelaria (%35a)
 Santa Úrsula (%20a)
 La Victoria de Acentejo (%15a)
 El Rosario (%13a)
 El Sauzal (%7a)
 La Orotava (%5a)
 La Matanza de Acentejo (%4a)
 Tacoronte (%1a)

 Erreferentziak 

 Kanpo estekak 

Kategoria:2023 Espainian
Kategoria:Kanarietako historia
Kategoria:Suteak
Kategoria:Espainiako hondamendi naturalak
Kategoria:2023ko gertakariak